Document ID: /fineweb-2-swissfilter-quality_10-filterrobots/filtered/02038.jsonl.gz/1640

Il 1995 ha avert l’emprima canorta «Chünetta» a Samedan en Engiadin’Ota. Quella giada cun total 10 plazs da tgira. L’interess per quels plazs è stà grond dapi il cumenzament e perquai è il 2003 vegnida realisada ina segunda canorta a San Murezzan. Oz, 25 onns pli tard, datti cun Samedan, San Murezzan, Puntraschigna e Zuoz gia quatter canortas cun total 280 plazs da tgira e var 70 collavuraturs en Enigadin’Ota.
Er oz anc grond interess
Che l’interess per ils plazs da tgira è grond demussa er la glista da spetga. Tenor Laurence Badilatti, che ha surprendì il presidi da la fundaziun KIBE Engiadin’Ota il prim d'avrigl, datti actualmain tranter 60 e 70 uffants che spetgan sin in plaz en ina da las canortas – tranter auter però er uffants che n’èn anc betg naschids u ch’èn anc memia giuvens, uschia Laurence Badilatti.
Sfida da chattar persunal
Er sche la situaziun actuala permettess ina tschintgavla canorta en Engiadin’Ota na vegn quai tenor Laurence Badilatti actualmain betg en dumonda. Memia gronda saja per l'ina la malsegirezza pervia la crisa da corona. Per l’autra èsi tenor Badilatti però er ina gronda sfida da chattar avunda persunal qualifitgà. Perquai vul ins uss stgaffir collavuraziuns cun differentas scolas per promover la lavur da tgira d’uffants e per mussar si a la societad quant impurtanta che la tgira dals uffants è – er gia avant il temp da scola obligatoric.